Tarybos direktyva 2000/44/EB
2000 m. birželio 30 d.
iš dalies keičianti Direktyvos 92/12/EEB nuostatas dėl į Švediją iš kitų valstybių narių įvežamų akcizais apmokestinamų produktų laikinų kiekybinių apribojimų
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 93 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
atsižvelgdama į Ekonomikos ir socialinių reikalų komiteto konsultaciją,
kadangi:
(1) 1992 m. vasario 25 d. Tarybos direktyva 92/12/EEB dėl bendrųjų procedūrų, susijusių su akcizais apmokestinamais produktais ir dėl tokių produktų laikymo, judėjimo ir kontrolės [2], suteikia Švedijai teisę ir toliau, iki 2000 m. birželio 30 d., taikyti tuos pačius 1994 metų Švedijos stojimo akte nustatytus apribojimus dėl alkoholinių gėrimų ir tabako produktų kiekio, kurį be papildomo akcizo mokesčio gali įsivežti į Švedijos teritoriją privatūs asmenys savo pačių reikmėms.
(2) Ši leidžianti nukrypti nuostata suteikta dėl tos priežasties, kad Europoje be sienų, kurioje vyrauja didelė akcizų tarifų įvairovė, neatidėliotinas visiškas akcizo apribojimų panaikinimas būtų sukėlęs nepriimtiną prekybos ir pajamų nevienodumą ir konkurencijos iškraipymą Švedijoje, kuri čia minimiems produktams tradiciškai taikė didelius akcizo mokesčius tiek dėl to, kad jie yra svarbus valstybės pajamų šaltinis, tiek ir siekdama apsaugoti žmonių sveikatą bei jų socialinę gerovę.
(3) Suomijai ir Danijai suteikta teisė taikyti panašius apribojimus iki 2003 m. gruodžio 31 d.
(4) Švedija paprašė leidimo pratęsti šių apribojimų galiojimo laiką tam pačiam laikotarpiui, kuris skirtas Suomijai ir Danijai, nes jai reikia daugiau laiko priderinti savo alkoholio politiką prie situacijos be apribojimų.
(5) Tuo pačiu metu Švedija įsipareigoja per keletą etapų padidinti iš valstybių narių į Švedijos teritoriją įvežamų alkoholinių gėrimų ir tabako produktų dabartinius kiekybinius limitus, kad galėtų palaipsniui prisiderinti prie Direktyvos 92/12/EEB 8 ir 9 straipsniais nustatytų Bendrijos taisyklių ir užtikrinti šiems produktams Bendrijos viduje taikomų apribojimų visišką panaikinimą iki 2003 m. gruodžio 31 d.
(6) Direktyvos 92/12/EEB 26 straipsnyje įtvirtinta nuostata, leidžianti nukrypti nuo vieno pagrindinių vidaus rinkos principų, konkrečiai, nuo jos piliečių teisės gabenti savo pačių reikmėms įsigytas prekes visoje Bendrijos teritorijoje be prievolės mokėti naujus akcizo mokesčius, ir todėl būtina kiek įmanoma apriboti šios nuostatos poveikį.
(7) Todėl tikslinga skirti šių klausimų sureguliavimui Švedijoje daugiau laiko pratęsiant Direktyvos 92/12/EEB 26 straipsnio 3 dalyje nustatytą galutinį terminą toliau neatnaujinamam laikotarpiui iki 2003 m. gruodžio 31 d. ir nustatyti apribojimų laipsniško liberalizavimo etapus, vedančius prie visiško jų panaikinimo iki tos datos.
(8) Atsižvelgiant į šios direktyvos ekonominę svarbą, būtina pritaikyti Amsterdamo sutarties Protokolo dėl nacionalinių parlamentų vaidmens I punkto 3 dalyje nurodytą skubos tvarką,
PRIĖMĖ ŠIĄ DIREKTYVĄ:
1 straipsnis
Direktyva 92/12/EEB iš dalies keičiama taip:
1. 26 straipsnio 3 dalis pakeičiama taip:
"3. Nepažeidžiant 8 straipsnio Švedijai leidžiama taikyti priede nurodytus apribojimus dėl alkoholinių gėrimų ir tabako produktų kiekio.
Šis leidimas susijęs su alkoholinių gėrimų ir tabako produktų kiekiais, kuriuos į Švedijos teritoriją gali įvežti privatūs asmenys savo pačių reikmėms nemokėdami papildomo akcizo mokesčio.
Leidimas galioja iki 2003 m. gruodžio 31 d."
2. Pridedamas šios direktyvos priede pateiktas priedas.
2 straipsnis
1. Valstybės narės priima įstatymus ir kitus teisės aktus, kurie, įsigalioję iki 2000 m. liepos 1 d., įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
3 straipsnis
Ši direktyva įsigalioja 2000 m. liepos 1 d.
4 straipsnis
Ši direktyva skirta valstybėms narėms.
Priimta Briuselyje, 2000 m. birželio 30 d.